ആശാ പ്രവര്ത്തകരില് ജോലി ഭാരവും സമ്മര്ദ്ദവും അടിച്ചേല്പ്പിക്കരുത് ഐ.എന്.ടി.യു.സി കരുനാഗപ്പള്ളി:ആശാ പ്രവര്ത്തകരില് ജോലി ഭാരവും ജോലി സമ്മര്ദ്ദവും അടിച്ചേല്പ്പിക്കരുതെന്ന് കേരള പ്രദേശ് ആശാവര്ക്കേഴ്സ് കോണ്ഗ്രസ് ഐ.എന്.ടി.യു.സി ജില്ലാ പ്രസിഡന്റ് ഷിബു.എസ്.തൊടിയൂര് ആവശ്യപ്പെട്ടു. എട്ടാം ക്ലാസ് അടിസ്ഥാന യോഗ്യതയായി നിയമിച്ചിട്ടുള്ള ആശാവര്ക്കര്മാരില് പലര്ക്കും ഇംഗ്ലീഷ് ഭാഷയില് പ്രാവീണ്യം ഇല്ലെന്നിരിക്കെ അവര്ക്കുള്ള അറിയിപ്പുകള് മെഡിക്കല് ഓഫീസര്മാര് മലയാളീകരിച്ചു നല്കുവാന് തയാറാകണമെന്നും കേരള പ്രദേശ് ആശാവര്ക്കേഴ്സ് കോണ്ഗ്രസ് ആവശ്യപ്പെട്ടു. കുലശേഖരപുരം പഞ്ചായത്തിലെ കേരള പ്രദേശ് ആശാ വര്ക്കേഴ്സ് കോണ്ഗ്രസ് ഐ.എന്.ടിയു.സിയുടെ അംഗത്വവിതരണത്തിന്റെയും മണ്ഡലം കണ്വെന്ഷന്റെയും ഉദ്ഘാടനം നിര്വഹിച്ച് സംസാരിക്കുകയായിരുന്നു അദ്ദേഹം. കോവിഡ് ആയപ്പോള് നേരിട്ടുള്ള അറിയിപ്പുകളും സര്വേ ലിസ്റ്റുകളും ഓണ്ലൈനില് തയാറാക്കുന്നത് കാരണം വളരെയധികം മാനസിക സംഘര്ഷങ്ങളാണ് ആശാ പ്രവര്ത്തകര് അനുഭവിക്കുന്നത്. ആവശ്യാനുസരണം ജീവനക്കാര് ഉള്ള പി.എച്ച് സെന്ററില് പോലും ആശാവര്ക്കര്മാര്ക്ക് അധികജോലി അടിച്ചേല്പ്പിക്കുന്നതായി ആക്ഷേപമുണ്ട്. പ്രസ്തുത പോരായ്മകള് പരിഹരിക്കാന് അധികാരികള് തയാറാകണമെന്നും അദ്ദേഹം പറഞ്ഞു. ഹുസൈബ പ്രസിഡന്റും ടി. അംബിക ജനറല് കണ്വീനറുമായി ഭാരവാഹികളെ തെരഞ്ഞെടുത്തു. ഐ.എന്.ടി.യു.സി മണ്ഡലം പ്രസിഡന്റ് കൃഷ്ണപിള്ള, പെരുമാനൂര് രാധാകൃഷ്ണന്, ഹുസൈബ, ടി.അംബിക എന്നിവര് സംസാരിച്ചു.